OBH 2981/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos a Fővárosi és Pest Megyei Egészségbiztosítási Pénztár hallgatása, illetőleg intézkedésének elmulasztása miatt kért segítséget az állampolgári jogok országgyűlési biztosától. Véleménye szerint sérült a jogorvoslathoz való alkotmányos joga.

Érintett alkotmányos jogok

A jogorvoslathoz való jog /Alk. 57. § (5) bek./

Alkalmazott jogszabályok

A társadalombiztosításról szóló 1975. évi II. törvény (T) és a végrehajtására kiadott 89/1990. (V.1.) MT rendelet (R)

R. 472. § (1) Az, akinek a 15. § (1) bekezdésében említett szervek hivatásos, valamint továbbszolgáló állományú tagjaira érvényes nyugdíjszabályok szerint ötvenötödik életévének a betöltése előtt szolgálati nyugdíjat állapítottak meg, és ezt követően szolgálati időt szerez, ötvenötödik életévének a betöltésekor szolgálati nyugdíja helyett öregségi nyugdíj megállapítását kérheti. 
                    (2)  Az (1) bekezdésben megjelölt nyugdíjas ötvenötödik életévének a betöltése után folyósított szolgálati nyugdíja helyett öregségi nyugdíj megállapítását akkor kérheti, ha ötvenötödik életévének a betöltése után legalább harminchat havi keresete van. 
(Hatályát vesztette: 1997. január 1-től)

T. 46. § (2) Az öregségi nyugdíj összegét kérelemre újból meg kell állapítani, ha az igénylőnek a nyugdíj megállapítása után szerzett szolgálati ideje alatt legalább harminchat havi keresete van. Az újbóli megállapításnál a korábbi nyugdíjazáskor már figyelembe vett és - az (1) bekezdés rendelkezése szerint - az ezt követően szerzett szolgálati időt, valamint az utolsó harminchat havi keresetet kell alapul venni. 
               (3) Az újbóli megállapításnál az 1992. február 29-ét követően elért keresetek közül csak azok vehetők figyelembe, amelyek után a nyugdíjas nyugdíjjárulékot fizetett. 
(1996. március 1-jével hatályát vesztette azzal, hogy rendelkezéseit az 1996. február 29-ig szerzett szolgálati idő, illetőleg az említett időpontig elért kereset alapján történő újbóli megállapításnál
- az igényérvényesítés időpontjától függetlenül - alkalmazni kell.)

Megállapított tényállás

A panaszos volt munkáltatója az Invest Bank Rt. (jogutódja: Pénzintézeti Központ Rt.)  a Nyugdíjbiztosítási Igazgatóságtól kapott felvilágosítás alapján annak reményében, hogy a panaszos nyugdíja átcserélhető lesz az utolsó 36 hónap keresete alapján, 1992. március 1-től 124.855 forint, 6 %-os nyugdíjjárulékot vont le és utalt át a Fővárosi és Pest Megyei Egészségbiztosítási Pénztár jogelődjének.

A panaszos szolgálati nyugdíjas, 1994. december 31-én a Nyugdíjbiztosítási Igazgatóság utasítására megszüntette munkaviszonyát és munkáltatója benyújtotta a nyugdíj átcserélési igényét. A Nyugdíjbiztosítási Igazgatóság mind első, mind másod fokon elutasította az igényt. Indok, hogy az igénylő 1985. augusztus 1-jétől szolgálati nyugdíjban részesül az 541-13755-5 törzsszámon, a 89/1990. (V.1.) MT rendelet 472. § (1)-(2) bek. alapján tekintettel arra, hogy még 55. életévét nem töltötte be, nem rendelkezik az öregségi nyugdíj megállapítási feltételekkel, átcserélésre pedig a jogszabály nem ad lehetőséget. (B. 11-33884/94/6 F. 2348 B.11-33884/94/8) 

A fentiekre tekintettel a panaszos kérte a munkáltató által "téves információ alapján" tévesen levont és átutalt 124.855 forint visszafizetését, de nyilvánvalóan újabb sajnálatos félreértés miatt  a Nyugdíjbiztosítási Igazgatóságtól , holott azt a volt munkáltatója jogutódjától (Pénzintézeti Központ Rt.) kellett volna kérnie. A járulékbevallás és befizetések elszámolását, illetőleg korrigálását pedig a munkáltató jogutódjának az Egészségbiztosítási Pénztárnál kellett volna kérni. A Fővárosi és Pest Megyei Egészségbiztosítási Pénztár Igazgatójának tájékoztatása szerint az állampolgári jogok országgyűlési biztosának megkeresése alapján értesült csak a panaszról. Ezt követően a munkáltató megbízottját a Pénztár felhívta a szükséges járulékbevallás módosítására és a panaszos részére a 124.855 forint téves befizetést visszautalta.

Az állampolgári jogok országgyűlési biztosa alkotmányos visszásságot nem állapított meg. Tekintettel arra, hogy a panaszos a tévesen befizetett összeget megkapta, a vizsgálatot lezártnak tekinti.

Budapest, 1997. november

Gönczöl Katalin